Her blir det best vær i helgen
Etter flere dager med svært vekslende vær flere steder i landet, ser helgen nå lys ut flere steder her til lands. – Det ser ut som det er Trøndelag som får det beste været denne helgen. Både lørdag og søndag blir det opphold og sol flere steder, men lørdag kveld er det litt tilskyende, sier vakthavende meteorolog Lina Larsgård ved Meteorologisk institutt til VG. Også StormGeos varsler viser lyse utsikter for landsdelen: – Trøndelag ser ut til å få nokså bra vær fredag og lørdag med stort sett opphold, sol og temperaturer opp mot 20 grader, sier vakthavende meteorolog Camilla Albertsen.Hennes varsler viser imidlertid at det er Sørlandet og Østlandet som får det beste været fredag og lørdag. – Dagene begynner bra med fint vær, sol og relativt høye temperaturer, men så vil det være fare for noen ettermiddagsbyger Østafjells, trolig også med torden i bygene. StormGeo venter at temperaturene på Østlandet vil komme over 20 grader både fredag og lørdag, mens det for Sørlandet sin del vil bli rundt 20 grader. Søndagen ser derimot grå og våt ut i Sør-Norge, særlig lengst sør, og det ventes skyet vær, regn og regnbyger. – Nedbørsfeltet trekker nordover omtrent til Trondheimsfjorden i løpet av dagen, sier Albertsen. Au da! Dette er sommervær - i Sør-Norge!I Nord-Norge ventes et noe variert helgevær, men folk må belage seg på perioder med regn og regnbyger. – Et lavtrykk som ligger over Finland, gir vekslende grått vær og regnbyger, sier Larsgård. Også StormGeo venter skyer og bygevær både fredag og lørdag i den nordligste landsdelen. – Temperaturene her vil nok ligge rundt 10-15 grader, sier Albertsen.
Trøndelag kan vente seg mye fint og varmt vær i helgen, men også på Østlandet og Sørlandet blir det mulig å nyte sol og høye temperaturer, ifølge meteorologene.